《百字令 家邵庵叔花影吹笛图》
清代·孙荪意

笛声横处，鹤南飞、裂石戛穿云表。花雾濛濛，疏影淡、别有层楼深窈。

孙楚闲情，恒伊清兴，一曲超神妙。夜深人静，蟾光林罅低照。

凝想按徵移宫，含商吐羽，逸响应缭绕。忽被东风，吹散去、空际馀音犹袅。

几点遥山，半溪流水，花外莺声晓。披图神爽，携尊来此听好。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。